钦定古今图书集成/方舆汇编/边裔典/第140卷 > 厄日多国
## 钦定古今图书集成/方舆汇编/边裔典/第140卷 > 厄日多国

利未亚东北有大国，曰“厄日多”，自古有名，极称富厚。
中古时曾大丰七年，继即大歉七载。天主教中，前知
圣人龠瑟者，预令国人罄国中之财，悉用积谷。至荒
时不惟救本国饥，四方来籴财货尽输入其国，故富
厚无比。今五谷极饶，畜产最多。他方百果草木，移至
此地，茂盛倍常。其地千万年无雨，亦无云气。国中有
大河，名曰“泥琭河。”河水每年一发，自五月始以渐而
长。土人视水涨多少，以为丰歉之候。大率最大不过
二丈一尺，最小不过一丈五尺，至一丈五尺则歉收，
二丈一尺则大有年。凡水涨无过四十日。其水中有
膏腴，水所极处，膏腴即著土中，又不泥泞，故地极腴
饶，百谷草木俱畅茂。当水盛时，城郭多被淹没。国人
于水未发前，预杜门户，移家于舟以避之。去河远处，
水亦不至。昔国王求救旱涝，得智巧士亚尔几墨，得
作一水器，以时注泄，便利无比，即今“龙尾车”也。国人
极有机智，好攻格物穷理之学，又精天文，因其地不
雨，并无云雾，日月星辰昼夜明朗，故其考验益精，他
国不如前，好为淫祠。继有圣徒到彼，化诲，遂出圣贤
甚多。其国女人恒一乳生三、四子，天下骡不孳生，惟
此地骡能传种。国王尝凿数石台，非以石砌，择大石
如陵阜者，铲削成下趾阔三百二十四步，高二百七
十五级，级高四尺。登台顶极力远射，不能越台趾。有
城曰“该禄”，古大国都城，名闻西土。其城有百门，门高
百尺，皆用本处一种脂膏砌石成之，坚致无比，街衢
行三日始遍。五百年前最为强盛。善用象战，邻国大
小皆畏服，属国甚多。今其国已废，城亦为大水冲击，
啮其下土，因而倾倒。然此城“虽不如旧，尚有街长三
十里，悉为市肆，行旅喧填，百货具集，城中常有骆驼
二三万。”